河津女
作者：呂陶
朝代：宋

paragraphs: 河津女娟者，可與壯士儔。
簡子欲南渡，誰人爲撐舟。
娟奮紅袂起，姿容盛優柔。
長篙與風快，大翼如雲浮。
頃刻易千里，恬然濟中流。
心情忽感慨，爲子發清謳。
波濤激無際，駭畏事禱求。
杳冥若影響，自爾蒙神休。
交龍助其維，歸櫂勿夷猶。
聞之意飽滿，春風滿華斿。
禕褕響環佩，蘋藻奉薦羞。
豈獨女子事，可況公與侯。
一言固有合，半策或見收。
惟其遇不遇，通塞難相謀。
旬月取漢相，安怪田千秋。